題陳氏凈香亭
作者：袁說友
朝代：宋

paragraphs: 人生樂事難，清節視險夷。
遇坎而履坦，詎以得喪虧。
我觀萬物間，獨此琅玕宜。
頎然挺冰操，得之風雨時。
秋風桐飛翻，夏雨民怨咨。
怵迫真乃見，嗟物如一岐。
此君豈其然，風雨而不移。
娟娟凈明月，細細香浮漪。
此理固千載，俗士難與知。
洮湖著危亭，千畝胸中奇。
植此凜凜節，照公堂堂姿。
仕已輕浮雲，喜慍不一施。
山高空翠濕，草勁便疾吹。
此風此雨至，公乎無磷緇。
我方索米久，官事成癡兒。
望公瀟洒中，糞壤與菌芝。
何當亭上遊，細誦簡齋詩。